262 



siderne, og overalt i Dalene sender den Bræer ned; dog naa 

 ingen af disse nogen særlig Længde eller ere særlig frem- 

 trædende. Tav. XVIf. Fig. 3 viser, efter Greve Moltkes Tegning, 

 et Parti af denne Kyst. Foran denne Fjeldvæg af Basalt ligge 

 de kulførende Dannelser blottede som flade gule Bakker, der 

 dog naa Højder indtil c. 500 Meter. De bestaa næsten ude- 

 lukkende af Sand, der pletvis er hærdnet til Sandsten. Denne 

 Sandsten optræder dels som Lag og navnlig som runde Kugler, 

 der ligge i Sandlagene, og de frembyde undertiden et ejen- 

 dommeligt Skue, naar det løse Sand er blæst bort, idet de da 

 staa frem i Overfladen lignende lange Rækker af Champignons, 

 der kunne naa Størrelser af 1 til flere Kubikfod. Skiferlag ses 

 næsten ikke, og da kun omgivende Kullagene, og ere meget 

 sandede, saa de ikke egne sig til Opbevaring af Planterester. 

 Ogsaa Konkretioner af Kuljærnsten synes at være sjeldne. Ned 

 over Sandhøjenes Sider ses en Del Basaltgange at stikke frem. 

 Paa lange Strækninger kunne de gaa ligesom en Mur, men ikke 

 sjeldent have de et skarpt Knæk og gaa da i en anden Retning, 

 undertiden dele de sig eller udsende smaa bugtede Udløbere 

 eller have store kuppelformede Udvidelser. Naar man saaledes 

 som her kan overse Basaltgangene i horizontal Retning over 

 større Strækninger, faar man ret Følelsen af, hvor betydnings- 

 løst det er at aflæsse paa Kompasset de Basaltganges Retning, 

 man f. Ex. ser stikke lodret ud af en Skrænt, thi en saadan 

 Gang kan ofte have forandret Retning. 



Hvad der endvidere falder i Øjnene, ved at gaa hen over 

 de kulførende Dannelser her, er den Mængde indtil flere Kubik- 

 meter store Sten, der findes spredt overalt, men navnlig ere 

 samlede i Elvlejerne. De bestaa af Granit eller Gneis og ere 

 alle stærkt afrundede. Det er det karakteristiske ved disse Sten, 

 der ligge spredt paa Højlandet, og som alle ere bragte med Isen 

 fra Fastlandet, at de ere saa stærkt afrundede, som om de havde 

 ligget i en Elv eller ved en Strandbred med et stærkt Bølgeslag. 

 Aldrig tror jeg at have set en skarpkantet Blok paa saadanne Steder. 



